"Hip, hip, hurraa!" Kunstnike pidu Skagenis (Peder Severin Krøyer, 1887–1888)
Grupp kunstnikke ütleb toosti (Michele Mang, enne 1870)
"Perekondlik pidu" (Niko Pirosmani, 1907)
*Proosit!* Oktoberfestil
Clintoni aastavahetuse tervituskõne 1999. aastal
**Toost** on tervitus, pühendus või austusavaldus inimesele, sündmusele joogile või muule, mida öeldakse peamiselt seltskonnas alkoholi tarvitades ja joogiklaase kokku lüües. Eestis on levinumateks toostideks "Terviseks!" ja ladina algupäraga "Proosit!".

Kaukaasia
---------

Määratakse ürituse toostide ütleja, *tamada*. Algselt oli terve õhtu toostide ütlemine tema ülesanne, hiljem on komme muutunud, esimesed toostid ütleb küll *tamada* – esmalt toost jumalale, siis maailmarahule, isamaa, naiste, esivanemate, sõprade jne terviseks ning kasutatakse pigem mõistujutte kui lihtsalt hõikeid – ja siis liigub toostide lausumiskord ringis mööda lauda.

*Tamada* peab olema lugupeetud isik ja omamoodi poeet, kuna mõnedes Kaukaasia rahvuskommetes on tema kohus tutvustada kõiki kohalviibijaid, mida kirjanduslikumas ning ülistavamas vormis, seda parem. *Tamada* ei tohi end ka täis juua ja toostid ei tohi muutuda labaseks. *Tamada* märguande peale peab mõni seltskonna liige toosti täpsustama, jätkama või selle luulelise vahendiga teisele tasandile viima. Toost juuakse tavaliselt põhjani ning klaas virutatakse tagurpidi lauale – näitamaks, et võeti hingega. Lahkumis- ehk viimane toost on Gruusias *goveltsatsminda* – toost kõige püha auks kogu maailmas.

Suurbritannia
-------------

Suurbritannias oli toostide ütlemine sagedane rituaal 18. sajandil, sagedane nähtus, selle abil kinnitati rühmaidentiteeti ja poliitilisi sidemeid. Osaleda lubati vaid meestel. Olemas oli ka toostide ütleja amet, kelle jaoks mõnel pool loodi spetsiaalsed klaasid, millel oli tavalisest klaasist mitu korda paksem põhi, nii et kui toostimeister koos teistega klaasi tühjaks jõi, siis tarvitas ta poole vähem alkoholi kui ülejäänud seltskonnaliikmed.

USA
---

Toosti kõrgaeg USA-s jäi aastatesse 1880–1920, mil paljud tuntud kirjanikud kirjutasid tooste, avaldati toostide raamatuid ja voldikuid ning ajalehtedes avaldati selleteemalisi rubriike. Väljaandes The National Magazine oli oma toostide toimetaja, kelle ülesanne oli igakuiselt toostide võistluse parimad valida.

Ukraina
-------

Esimese toosti ütleb tavaliselt võõrustaja, kes tänab oma külalisi. On reegel, et esimese ja teise toosti vahe ei tohi jääda liialt pikaks. Kui teise toosti teema on inimese enda valida, siis kolmas toost kõlab naiste auks. Toostid on osaks rõõmsatest sündmustest, aga ka näiteks matustest, kus peiedel kõlavad head soovid ja meenutused, kuid erinevalt muudest sündmustest peiedel pärast toosti klaase kokku ei lööda.

Rootsi
------

Rootsis käib iga kange joogi juurde mõni lühike populaarne joomislaul, selleks tõuseb terve laudkond püsti ja klaase käes hoides lauldakse näiteks „Helan går, sjung hopp faderallan lallan lej, helan går, sjung hopp faderallan lej". Mitte keegi ei tohi juua enne, kui laul on lõppenud.

Aasia
-----

Nii Jaapanis, Koreas kui ka Hiinas on sarnase kõlaga toostid, Jaapanis öeldakse *kanpai*, Hiinas, *gan bei* ja Koreas *gonbae*. Koreas raputatakse pärast klaasi tühjendamist viimased paar piiska maha ja antakse külalisele ning võõrustaja täidab klaasi. Klaasi ei täideta kunagi enne selle täielikku tühjendamist. Samas Jaapanis täidetakse aga klaasi pidevalt, nii et see ei saa kunagi tühjaks.

Näiteid Eesti toostidest
------------------------

„Selle pitsi võtame armsa sõbra Jaagupi terviseks!"

„Noh! Laseme…"

„Lasõmi (üte pitsi) kah!"

„Andku jumal, et mitte viimane. Aga kui viimane, siis hoidku jumal, et mitte päris viimane! Proosit!"

Levinumad toostid võõrkeeltes
-----------------------------

* "*Na zdravje*" ('terviseks') (sloveeni keeles)
* "*Εις υγείαν*", "*στην υγειά σου/μας*", "*γειά*" ('terviseks') või "*Εβίβα*" (kreeka keeles)
* "*gëzuar*" ('naudi') (albaania keeles)
* "بصحتك" (*be ṣaḥtak*, 'sinu terviseks') (araabia keeles)
* "Gaumarjos" ('hõisake') (gruusia keeles)
* "Kippis" (soome keeles) või "Hölökyn kölökyn" (savo dialektis)
* "Noroc" ('õnne') (rumeenia keeles/moldaavia keeles)
* "Prost", "Prosit" – ladina *prosit* ('las see olla hea (sulle)') või "Zum Wohl" ('terviseks') –  (saksa keeles)
* "Proost" – ladina *prosit* ('las see olla hea (sulle)') – või "(op je) gezondheid" – '(sinu) terviseks' (hollandi keeles)
* "Skål" ('kauss') – Taani keeles/norra keeles/rootsi keeles) – viide vanadele joogikaussidele
	+ Seda kasutatakse ka Austraalias, kuid hääldatakse kui "skull" ja see tähendab ühe joogi lõpetamist
* "Salute" ('terviseks'), levinud ka "cin cin" (matkib klaaside kokkulöömise heli) (itaalia keeles)
* "Tim-tim" (matkib klaaside kokkulöömise heli) (portugali keeles)
* "Saúde" ('terviseks'), ka "tchim-tchim" (matkib klaaside kokkulöömise heli) (portugali keeles)
* "Salud" ('terviseks') (hispaania keeles)
* "Sláinte" ('terviseks') (iiri keeles); *slaynt* (Manx gaeli keeles)
* "Slàinte mhath" ('head tervist') (šoti gaeli keeles);
* "L'Chayyim" ('elule') (heebrea keeles; traditsioonilises idiši keeles toost)
* "Kanpai" (kirj. 'tühi kruus') (jaapani keeles)
* "Ganbei" (kirj. 'tühi kruus') (mandariini keeles, korea keeles)
* "Santé" ('terviseks') või "Tchin Tchin" (prantsuse keeles)
* "Chang Bhala" ('et see oleks hea') (marathi keeles)
* "Наздраве" ('terviseks') (bulgaaria keeles)
* "Şerefe" ('auks') (türgi keeles)
* "Na zdrowie" ('terviseks') (poola keeles)
* "Na zdraví" ('terviseks') (tšehhi keeles)
* "Budmo" ('lase meil olla') (ukraina keeles)
* "Priekā" ('naudingiks') (läti keeles)
* "Į sveikatą" ('terviseks') (leedu keeles)
* "Egészségünkre!" ('meie terviseks') (ungari keeles)
* "Iechyd Dda" ('head tervist') (walesi keeles)
* "Nazdravlje" ('terviseks') or "Živjeli" ('lase meil elada') (bosnia keeles)

Viited
------

|  |  |
| --- | --- |
|  | Pildid, videod ja helifailid Commonsis: **Toost** |

1. ↑  "[EKSS] "Eesti keele seletav sõnaraamat" 2009". *EKI.ee*. Vaadatud 10. veebruaril 2023.
2. 1 2 3 4 5  "Proosit! Ja nüüd toost! ‹ Ajaleht KesKus koduleht". *Ajaleht KesKus koduleht*. 7. märts 2017. Vaadatud 10. veebruaril 2023.
3. ↑  Duthille, Rémy (09.01.2019). "Drinking and toasting in Georgian Britain Britain: group identities and individual agency". *Pies in the Sky*. Vaadatud 10.02.2023.
4. 1 2  "Toastmasters International -The History of Toasting". *Toastmasters International -Home*. Vaadatud 10. veebruaril 2023.
5. 1 2  Maitse, Oma (8. detsember 2021). "Joomine kingast ja pudel põhjani ehk erinevate riikide viinavõtu traditsioonid". *Oma Maitse*. Vaadatud 10. veebruaril 2023.
6. ↑
7. ↑  "Arhiivikoopia". Originaali arhiivikoopia seisuga 13. veebruar 2012. Vaadatud 14. märtsil 2012.`{{netiviide}}`: CS1 hooldus: arhiivikoopia kasutusel pealkirjana (link)
8. ↑  "Arhiivikoopia". Originaali arhiivikoopia seisuga 30. jaanuar 2012. Vaadatud 14. märtsil 2012.`{{netiviide}}`: CS1 hooldus: arhiivikoopia kasutusel pealkirjana (link)
9. ↑
10. ↑

Kirjandus
---------

* Vello Lään. *Joogiraamat*. Tallinn : Koolibri, 1993. – 207 lk ISBN 9985000900